
(1. OBRAVNAVA)


1.UVOD

Občinski svet Občine Žirovnica je na svoji 22. seji 24.09.2009 sprejel nov Odlok o občinskih cestah, ker je stari datiral še iz prvega, ustanovnega leta Občine Žirovnica, ki ga je bilo potrebno spremeniti in dopolniti, saj se je do leta 2009 kar nekajkrat dopolnjeval Zakon o javnih cestah, dorekla se je organiziranost občinske uprave, denarna enota se je iz tolarja spremenila v euro, spremenil se je Zakon o prekrških, ustanovljen je bil medobčinski inšpektorat in redarstvo. 

   Ko je z aprilom leta 2011 začel veljati nov Zakon o cestah (Ur. list RS, št. 109/2010), ki se je pričel uporabljati s 1. julijem 2011, je med drugim določal tudi, da morajo občine svoje odloke v roku enega leta uskladiti s sprejetim zakonom.
  Ker se je izkazalo, da novi zakon prinaša precej sprememb, ni imelo smisla spreminjati in dopolnjevati odloka iz leta 2009, ampak smo se odločili za predlog novega odloka o občinskih cestah.

2.BESEDILO ODLOKA 
Na podlagi 95. člena Zakona o cestah (Uradni list RS, št. 109/2010) 3. in 17. člena Zakona o prekrških (Uradni list SRS, št. 7/03, 3/07-UPB4 s spr.) in 18. člena statuta Občine Žirovnica (Uradni list RS, št. 23/99, 55/11-UPB1) je Občinski svet občine Žirovnica na ______seji dne ____________2012 sprejel

O D L O K o občinskih cestah

I. SPLOŠNI DOLOČBE

1. člen
(predpisi o graditvi in vzdrževanju občinskih cest)

Občinske ceste se gradijo in vzdržujejo na način in pod pogoji, ki jih določajo predpisi, ki urejajo javne ceste, varstvo okolja, urejanje prostora in graditev objektov, predpisi, ki urejajo varnost cestnega prometa in ta odlok.

2. člen
(namen odloka)

Ta odlok določa:
– občinske ceste na območju Občine Žirovnica in postopek njihove kategorizacije;
– upravljanje, graditev, vzdrževanje in varstvo občinskih cest in prometa na njih;
– način izvajanja vzdrževanja občinskih cest kot obvezne gospodarske javne službe;
–nadzorstvo nad občinskimi cestami in sankcioniranje kršitev tega odloka.

3.člen

(pomen izrazov in pojmov)

	Posamezni izrazi in pojmi, uporabljeni v tem odloku, imajo naslednji pomen:

1. cesta je površina, omejena z mejo cestnega sveta, ki jo lahko uporabljajo vsi ali pa le določeni udeleženci v prometu pod pogoji, določenimi z zakonom in drugimi predpisi;

2. javna cesta je cesta, ki jo država ali občina, v skladu z merili za kategorizacijo javnih cest, razglasi za javno cesto določene kategorije in jo lahko vsak prosto uporablja na način in pod pogoji, določenimi z zakoni in drugimi predpisi; 

3. nekategorizirana cesta, ki se uporablja za javni cestni promet, je vsaka prometna površina, na kateri se opravlja promet na način in pod pogoji, kot jih v skladu s tem zakonom in predpisom, ki ureja pravila cestnega prometa, določi lastnik ali od njega pooblaščeni upravljavec;

4. državna cesta je javna cesta, namenjena povezovanju regij ter pomembnejših naselij v državi z enakimi regijami in naselji v sosednjih državah, povezovanju regij znotraj države in povezovanju pomembnejših naselij znotraj regije;

5. lokalna cesta je občinska javna cesta, ki povezuje naselja v občini z naselji v sosednjih občinah ali naselja in dele naselij v občini med seboj in je pomembna za navezovanje prometa na javne ceste enake ali višje kategorije;

6. javna pot je občinska javna cesta, ki ne izpolnjuje meril za kategorizacijo kot lokalna cesta in je namenjena navezovanju prometa na javne ceste enake ali višje kategorije;

7. obvozna cesta ali obvoznica je cesta, s katero se nadomesti del javne ceste, ki poteka skozi naselje;

	8. cestno telo je del javne ceste, ki ga sestavlja cestišče z nasipi in vkopi;

9. cestni objekti so mostovi, viadukti, podvozi, nadvozi, prepusti, predori, galerije, podporne in oporne konstrukcije ter podhodi in nadhodi;

10. cestišče je del javne ceste, ki ga sestavljajo vozišče, odstavni in ločilni pasovi, kolesarske steze, pločniki, bankine, naprave za odvodnjavanje, če so tik ob vozišču, ter zračni prostor v višini 7 metrov, merjeno od točke na osi vozišča

11. vozišče je del cestišča, ki ima eno ali več smernih vozišč, namenjeno je prometu vozil, pod pogoji, določenimi s predpisi o pravilih cestnega prometa, pa tudi pešcem in drugim udeležencem cestnega prometa, če s prometno signalizacijo ni določeno drugače;

12. brežina ceste je zgrajena nagnjena površina zemljišča ob cestišču do izteka v naravno površino

13. cestni svet je zemljišče, katerega mejo na podlagi predpisov o projektiranju javnih cest določajo linije med skrajnimi točkami prečnega in vzdolžnega profila cestnega telesa, vključno z napravami za odvodnjavanje. Meja cestnega sveta poteka največ 2 metra od linij skrajnih točk, vključno z napravami za odvodnjavanje, pri avtocestah največ 2 metra od varovalne ograje, pri predorih pa največ 5 metrov od stika predorske cevi z brežino, merjeno pravokotno na os ceste

14. naprave za odvodnjavanje javne ceste so naprave za zbiranje, odvajanje oziroma preusmerjanje površinske in talne vode (odvodni jarki, koritnice, mulde, plitve in globoke drenaže, jaški, prepusti, kanalizacijski vodi in naprave, vodnjaki, ponikalnice in podobno);

15. križanje je mesto, kjer se v istem ali različnem nivoju križa cesta z drugo cesto, drugim infrastrukturnim objektom ali vodotokom in podobno;

16. križišče je prometna površina, ki nastane s križanjem ali združitvijo dveh ali več cest v isti ravnini

17. cestni priključek je del javne ceste, s katerim se javna cesta iste ali nižje kategorije ali nekategorizirana cesta ali druga površina navezuje na to cesto;

18. kolesarska steza je del cestišča, ki ni v isti ravnini kot vozišče ali je od njega ločena kako drugače in je namenjena prometu koles in koles s pomožnim motorjem;

19. kolesarska pot je s predpisano prometno signalizacijo in prometno opremo označena cesta, ki je namenjena prometu koles in drugih uporabnikov, pod pogoji, določenimi s pravili cestnega prometa in predpisi, ki urejajo ceste;

20. pločnik je del cestišča, ki ni v isti ravnini kot vozišče ali je od njega ločen kako drugače in je namenjen pešcem, ali pešcem in prometu koles ter koles s pomožnim motorjem, če je na njem označen kolesarski pas ali pa z vertikalno prometno signalizacijo dovoljen promet kolesarjev;

21. avtobusna postajališča in obračališča so posebej zgrajene in označene prometne površine na ali ob vozišču ceste, namenjene prevozu potnikov;

22. prometna signalizacija so sredstva in naprave, s katerimi se zagotavlja izvajanje prometnih pravil in varnosti prometa ter jo sestavljajo prometni znaki in druga sredstva in naprave za vodenje in zavarovanje prometa na cesti, ter turistična in druga obvestilna signalizacija;

23. prometna oprema so sredstva in naprave za označevanje roba vozišča in vodenje prometa (smerniki, snežni koli, ogledala, zapornice, markerji, stožci, varovalne in varnostne ograje in podobno) ter sredstva in naprave za prisilno ustavljanje vozil;

24. cestne naprave in druge ureditve, ki so namenjene varnosti, vodenju in nadzoru prometa, zaščiti ceste ter preprečevanju škodljivih emisij prometa, so telekomunikacijske in električne naprave, vgrajene v cestno telo, stacionarne naprave za nadzor in urejanje prometa, naprave za nadzor nad stanjem vozišča, naprave za daljinsko obveščanje in opozarjanje, naprave za štetje prometa, naprave za pridobivanje podatkov o osnih obremenitvah in skupnih masah v prostem prometnem toku, naprave za kontrolo prevoza nevarnih snovi, naprave za kontrolo hitrosti, naprave za umirjanje prometa, naprave in objekti za cestninjenje, prezračevalne in varnostne naprave v predorih in naprave in ureditve za zaščito pred snežnimi plazovi, padajočim kamenjem, zameti, hrupom, slepilnimi učinki in drugimi škodljivimi vplivi za promet na javni cesti;

	25. nivo rednega vzdrževanja so predpisane enote mere za posamezna dela rednega vzdrževanja javne ceste in objektov na njej;

26. obnovitvena dela na javni cesti so dela za izboljšanje prometno-tehničnih lastnosti in obratovanja javne ceste ter njene zaščite, varstva okolja in varnosti prometa;

27. naselje je pozidano območje ob cesti, ki ga sestavlja vsaj deset stanovanjskih stavb, ki tvorijo prostorsko celoto, v kateri se pešci in vozila lahko vključujejo v promet na tej cesti preko dovoznih poti, ulic, trgov, parkov ali drugih javnih površin, meje naselja pa so označene s predpisano prometno signalizacijo; v naselje so vključeni tudi deli cest znotraj pozidanega območja, ob katerih ni stanovanjskih stavb;

28. varovalni pas je prostor ob javni cesti, v katerem je raba prostora omejena;
29. prekomerna prometna obremenitev javne ceste s tovornimi vozili je začasno ali trajno povečanje prometa tovornih vozil na določeni izvorno ciljni relaciji, ki poteka po odseku javne ceste in je posledica izvajanja večjih investicijskih projektov ali izkoriščanja in gospodarjenja z naravnimi surovinami.

	30. skupna masa je masa vozila oziroma skupine vozil skupaj z maso tovora in oseb,
 ki so na oziroma v njem;

31. osna obremenitev je del skupne mase, s katero os vozila na vodoravni površini

obremenjuje podlago,kadar vozilo miruje;

	32. odgovorna oseba je odgovorna oseba pravne osebe, odgovorna oseba 

samostojnega podjetnika posameznika, odgovorna oseba državnega organa ali 

odgovorna oseba lokalne skupnosti;




Izrazi, uporabljeni v tem odloku, katerih pomen ni določen v prejšnjem odstavku, imajo enak pomen, kot ga določajo predpisi, ki urejajo pravila cestnega prometa, motorna vozila in voznike.

II. OBČINSKE CESTE IN NJIHOVA KATEGORIZACIJA

4. člen
(občinske ceste)

Občinske ceste na območju Občine Žirovnica so vse javne ceste, ki niso kategorizirane kot državne ceste.
Sestavne dele javne ceste opredeljuje veljavni Zakon o cestah.

5. člen
(kategorije občinskih cest)

Občinske ceste se lahko kategorizirajo na lokalne ceste (LC), javne poti (JP) in javne poti za kolesarje (JK).

6. člen
(postopek kategorizacije občinskih cest)

Občinske ceste določi in kategorizira z odlokom  Občinski svet občine Žirovnica na predlog župana.

Predlog kategorizacije mora biti predhodno strokovno usklajen z Direkcijo Republike Slovenije za ceste, po postopku, določenem v predpisu o merilih za kategorizacijo javnih cest.

7. člen
(spremembe kategorizacije občinskih cest)

Spremembe kategorizacije občinskih cest in nadomeščenih delov občinskih cest, ki se ohranjajo kot prometne površine, se določijo po postopku iz prejšnjega člena tega odloka.

Spremembe kategorizacije občinskih cest lahko predlagajo vaški odbori in zainteresirane pravne osebe (podjetja in druge organizacije). Predlogi morajo biti utemeljeni v skladu z merili za kategorizacijo javnih cest.

8. člen
(novogradnje in rekonstrukcije občinskih cest)

Novozgrajeni ali rekonstruirani del občinske ceste, s katerim se nadomesti del te ceste, je iste kategorije kot rekonstruirana cesta.

9. člen
(opustitev občinske ceste)

Občinska cesta ali njen del se lahko opusti, če se zgradi nova cesta ali del ceste, ki nadomesti prejšnjo.

Opuščena občinska cesta ali njen del se uporabi za parkirišča, počivališča in druge potrebe udeležencev v prometu ali pa se agrotehnično obdela skladno s svojim okoljem.
    Ne glede na določbo prejšnjega odstavka se lahko občinska cesta ali njen del, ki se opusti kot javna cesta, prenese med nekategorizirane ceste ali odsvoji proti plačilu primerne odškodnine.

O opustitvi in ureditvi opuščene občinske ceste ali njenega dela ter o njenem prenosu med nekategorizirane ceste ali odsvojitvi odloči Občinski svet občine Žirovnica na predlog župana.

10. člen
(prenos nekategoriziranih cest med občinske ceste)

   Za nekategorizirano cesto, po kateri je dovoljen javni promet, lahko lastnik ali od njega pooblaščeni upravljavec te ceste predlaga občini njen prenos med občinske ceste.
   Nekategorizirana cesta se lahko prenese med občinske ceste, če je bila v uporabi za javni promet najmanj zadnjih pet let, če se njen prenos opravi brezplačno in če je vpisana v zemljiško knjigo ter izpolnjuje pogoje za kategorizacijo.

    O prenosu nekategoriziranih cest med občinske ceste odloči Občinski svet občine Žirovnica na predlog župana, njena kategorizacija pa se opravi po postopku iz 6. člena tega odloka.

11. člen
(planinske, turistične in druge poti)

Planinske poti, turistične poti, poti v parkovnih gozdovih in druge poti, ki niso zgrajene v skladu s predpisi o javnih cestah in ki so namenjene dostopu do planinskih koč in vrhov ali dostopu in ogledu naravnih, kulturnih in drugih spomenikov ali znamenitosti, niso kategorizirane javne poti po tem odloku.

Izjemoma se lahko poti iz prejšnjega odstavka kategorizirajo, če so namenjene dostopu do železniške ali avtobusne postaje in območij, pomembnih za razvoj turizma v občini.

    Če je pot iz prvega odstavka namenjena dostopu do naravnih, kulturnih in drugih spomenikov ali znamenitosti, za ogled katerih je določeno plačilo, mora njihov upravljavec zgraditi in vzdrževati pot tako, da je njena uporaba varna za uporabnike, katerim je namenjena.
    Sredstva za graditev in vzdrževanje poti iz prejšnjega odstavka tega člena se zagotavljajo iz vplačil za ogled naravnih, kulturnih in drugih spomenikov ali znamenitosti in iz dotacij občine njihovim upravljavcem.

III. UPRAVLJANJE OBČINSKIH CEST

12. člen
(upravljavec občinskih cest)

Upravljavec občinskih cest je občinska uprava. 

Način izvajanja nalog upravljanja določi pristojni organ občine s splošnim aktom.

13. člen
(plani razvoja in vzdrževanja občinskih cest)

Občinska uprava vsako leto pripravi predlog plana razvoja in vzdrževanja občinskih cest.

Plan razvoja in vzdrževanja občinskih cest, s katerim se najmanj za obdobje štirih let določijo prednostne naloge razvoja in vzdrževanja občinskih cest, viri sredstev za njihovo uresničevanje ter letna dinamika njihovega uresničevanja, sprejme Občinski svet občine Žirovnica na predlog župana.

Letni plan razvoja in vzdrževanja občinskih cest, s katerim se določi uresničevanje plana v koledarskem letu, se usklajuje in sprejema po postopku, določenim za občinski proračun in je njegov sestavni del.

V letnem planu razvoja in vzdrževanja občinskih cest se del sredstev rezervira za financiranje izvedbe ukrepov na občinskih cestah, ki jih je potrebno opraviti zaradi naravnih in drugih nesreč ali izrednih dogodkov na občinskih cestah (odpravljanje posledic elementarnih in drugih nezgod, zmrzlinskih poškodb po hitrih odjugah, odstranjevanje nepredvidenih ovir na občinskih cestah ipd.) in izvedbe tistih ukrepov, ki jih je odredil občinski inšpektor, niso pa sestavni del rednega vzdrževanja in obnavljanja občinskih cest po tem planu.

14. člen
(opravljanje strokovnih nalog za občinske ceste)

Strokovno-tehnične, razvojne, organizacijske in upravne naloge za graditev, vzdrževanje in varstvo občinskih cest, opravlja občinska uprava. Te obsegajo zlasti:
    – izdelavo strokovnih podlag za načrtovanje razvoja in vzdrževanja občinskih cest in izdelavo osnutkov teh planov;
    – naloge v zvezi z rednim vzdrževanjem občinskih cest;
    – naloge nadzora nad stanjem občinskih cest;
    – izvajanje postopkov za izbiro izvajalca rednega vzdrževanja občinskih cest;
    – naloge v zvezi z investicijami za občinske ceste;
    – vodenje predpisanih evidenc o občinskih cestah in posredovanje njihovih podatkov
       pristojnim organom;
    – organiziranje štetja prometa na občinskih cestah in obdelave zbranih podatkov;
    – spremljanje prometnih tokov na občinskih cestah in priprava predlogov sprememb njihove prometne ureditve in prometne ureditve na državnih cestah, ki potekajo skozi Občino Žirovnica;
    – naloge obveščanja javnosti o stanju občinskih cest in prometa na njih;
    – izdajanje dovoljenj in soglasij, določenih z ukrepi za varstvo občinskih cest in za zavarovanje prometa na njih;
    – priprava programov in organizacija izdelave raziskovalnih in razvojnih nalog za občinske ceste ter sodelovanje z Direkcijo Republike Slovenije za ceste in drugimi občinami pri pripravi in uresničevanju teh programov;
    – izvajanje drugih nalog, določenih s tem odlokom in drugimi predpisi.

15. člen
(financiranje občinskih cest)

 Sredstva za graditev in vzdrževanje občinskih cest se zagotavljajo v občinskem proračunu.

    Občinski svet občine Žirovnica lahko predlaga Vladi Republike Slovenije, da predpiše posebno povračilo za uporabo občinske ceste in objektov na njej, če poteka po območju s statusom zavarovanega naravnega bogastva in določi poseben režim njene uporabe in nivo njenega vzdrževanja. Sredstva za vzdrževanje cest s posebnim režimom so pridobljena iz naslova povračila. 

IV. GRADITEV OBČINSKIH CEST

16. člen
(varstvo okolja vzdolž občinske ceste)

Občinske ceste morajo biti projektirane in grajene v skladu s predpisi o varstvu okolja in tako, da bodo škodljivi vplivi na okolje zaradi pričakovanega prometa na njih čim manjši.

 Če je izvedba gradbenih ukrepov, ki so potrebni zaradi predpisanega varovanja okolja, cenejša na zemljišču ali objektu soseda kot izvedba istih na zemljišču občinske ceste, se lahko na podlagi pravnega posla, sklenjenega med sosedom in investitorjem občinske ceste, ustanovi stvarna služnost za takšno izvedbo.

17. člen
(gradnja avtobusnih postajališč)

Avtobusna postajališča na lokalnih cestah morajo biti grajena zunaj vozišča.

Ne glede na določbo prejšnjega odstavka lahko pristojen občinski organ za ceste v soglasju s strokovnim mnenjem komisije, izjemoma izda dovoljenje za ureditev avtobusnega postajališča na vozišču lokalne ceste, če prostorske ali tehnične zahteve ne omogočajo gradnje avtobusnega postajališča izven  vozišča. Ko se ugotovi, da za tako avtobusno postajališče ni več potrebe ali če zaradi te ureditve prihaja do ogrožanja prometne varnosti, se dovoljenje prekliče. 

Komisijo iz prejšnjega odstavka sestavljajo predstavnik upravljavca, občinski inšpektor ter predstavnik policije. Komisijo imenuje župan.

Pri predvideni gradnji ali rekonstrukciji občinske ceste določi gradnjo potrebnih avtobusnih postajališč občinska uprava ob upoštevanju predlogov javnih prevoznikov.

Za gradnjo avtobusnih postajališč, ki niso v občinskem prostorskem planu ali planu razvoja in vzdrževanja občinskih cest, mora predlagatelj pridobiti soglasje občinske uprave. Stroške gradnje avtobusnega postajališča krije njen predlagatelj. Tako zgrajeno avtobusno postajališče postane del občinske ceste.

18. člen
(obveznosti investitorja zaradi prestavitve občinske ceste)

Če je treba obstoječo občinsko cesto prestaviti zaradi graditve drugega objekta ali naprave, mora biti prestavljeni del ceste zgrajen z elementi, ki ustrezajo namenu ceste in drugim zahtevam predpisov o cestah. Za poseg v cestno telo obstoječe občinske ceste si mora investitor objekta ali naprave pridobiti soglasje občinske uprave. Stroške prestavitve občinske ceste krije investitor objekta ali naprave.

Investitor iz prejšnjega odstavka ni zavezanec za tisti del stroškov prestavitve občinske ceste, ki so nastali zaradi zahteve občinske uprave za boljše elemente nadomeščenega dela občinske ceste od elementov določenih po prejšnjem odstavku.
19. člen
(obveznost usklajenega projektiranja)

Če se hkrati z gradnjo ali rekonstrukcijo občinske ceste predvideva tudi graditev druge gospodarske javne infrastrukture, ki ne služi cesti ali njeni uporabi, mora tehnična dokumentacija vsebovati tudi rešitve gospodarske javne infrastrukture.
Občinska uprava mora o gradnji ali rekonstrukciji občinske ceste obvestiti investitorje oziroma upravljavce druge gospodarske javne infrastrukture v ali ob cestnem telesu najmanj 60 dni pred pričetkom del, da ti lahko svoja dela uskladijo z gradnjo oziroma rekonstrukcijo ceste.
   Pristojna služba občinske uprave za ceste mora dati investitorju oziroma upravljavcu druge gospodarske javne infrastrukture iz prejšnjega odstavka na razpolago načrte in podatke, potrebne za uskladitev del.
Za usklajevanje projektiranja, gradnje ali rekonstrukcije gospodarske javne infrastrukture iz prejšnjega odstavka je odgovorna občinska uprava.

Stroške projektiranja, gradnje ali rekonstrukcije objektov, naprav in napeljav iz prvega odstavka tega člena, krije investitor oziroma upravljavec posamezne gospodarske javne infrastrukture. 

 Določbe tega člena veljajo smiselno tudi za investitorje oziroma upravljavce druge gospodarske javne infrastrukture v ali ob cestnem telesu, kadar nameravajo graditi ali rekonstruirati svoje objekte in naprave v občinski cesti.

20. člen
(obveznost obveščanja o posegih v občinsko cesto)

Občinska uprava mora o gradnji ali rekonstrukciji občinske ceste obvestiti investitorje oziroma upravljavce druge gospodarske javne infrastrukture v ali ob cestnem telesu najmanj 60 dni pred pričetkom del, da ti lahko svoja dela uskladijo z gradnjo oziroma rekonstrukcijo ceste.

Pristojna služba občinske uprave za ceste mora dati investitorju oziroma upravljavcu druge gospodarske javne infrastrukture iz prejšnjega odstavka na razpolago načrte in podatke, potrebne za uskladitev del.

Določbe tega člena veljajo smiselno tudi za investitorje oziroma upravljavce druge gospodarske javne infrastrukture  v ali ob cestnem telesu, kadar nameravajo graditi ali rekonstruirati svoje objekte in naprave v občinski cesti.

V. VZDRŽEVANJE OBČINSKIH CEST

21. člen
(odgovornost za stanje občinskih cest)

Občinske ceste se morajo redno vzdrževati in obnavljati, tako, da ob upoštevanju njihovega pomena za povezovanje v prostoru, gospodarnosti vzdrževanja, predpisov, ki urejajo javne ceste in določbe 25. člena tega odloka, omogočajo varno odvijanje prometa.

Za izvajanje rednega vzdrževanja občinskih cest kot javne službe in izvajanje ukrepov iz tretjega odstavka 25. člena tega odloka je odgovoren izvajalec javne službe.

Organiziranje obnavljanja občinskih cest in izvajanje ukrepov iz prvega odstavka 25. člena tega odloka sta predmet gospodarske javne službe. 

22. člen
(javna služba vzdrževanja občinskih cest

Redno vzdrževanje javnih cest je obvezna gospodarska javna služba, ki obsega vzdrževalna dela za ohranjanje javnih cest v stanju, ki zagotavlja varnost in prevoznost javnih cest, nadzor nad stanjem javnih cest in cestnega sveta ter vzpostavitev prevoznosti cest ob naravnih in drugih nesrečah.

Način in obliko izvajanja te gospodarske javne službe določa Odlok o gospodarskih javnih službah Občine Žirovnica.

Obnovitvena dela na občinskih cestah se oddajajo v izvedbo v skladu s predpisi o javnem naročanju.

23. člen
(vzdrževanje križišč in križanj)

Vzdrževanje križišč občinskih cest z nekategoriziranimi cestami, po katerih je dovoljen javni promet, v območju cestnega sveta občinske ceste, je predmet gospodarske javne službe.
Vzdrževanje križanj občinskih cest z železniško progo urejajo predpisi s področja  varnosti  železniškega prometa.
24. člen
(vzdrževanje cestnih objektov na nekategoriziranih cestah nad občinskimi cestami)

Vzdrževanje premostitvenega objekta nad ali pod občinsko cesto je v pristojnosti upravljavca ceste višje kategorije.

V primeru križanja z železniško progo je upravljanje in vzdrževanje objektov urejeno skladno s predpisi s področja varnosti železniškega prometa. 

25. člen
(vzdrževanje občinskih cest ob preusmeritvah prometa)

Občinska uprava lahko zaradi zapore občinske ceste začasno preusmeri promet na državno cesto ali nekategorizirano cesto, po kateri je dovoljen javni promet.

O preusmeritvi prometa z občinske na državno cesto, ki bi bistveno povečala prometno obremenitev te ceste, se mora občinska uprava predhodno uskladiti z Direkcijo Republike Slovenije za ceste.

Za preusmeritev prometa z občinske ceste na nekategorizirano cesto, po kateri je dovoljen javni promet, mora občinske uprava predhodno pridobiti soglasje lastnika te ceste ali od njega pooblaščenega upravljavca ceste. Če je med preusmeritvijo prometa z občinske ceste na nekategorizirano cesto, po kateri je dovoljen javni promet, treba povečati obseg vzdrževanja te ceste ali pa jo je treba pred tem usposobiti za prevzem dodatnega prometa, krije stroške teh ukrepov predlagatelj preusmeritve prometa.

VI. VARSTVO OBČINSKIH CEST IN PROMETA NA NJIH

1. Varstvo občinskih cest

26. člen
(omejitve uporabe občinske ceste)

Če na občinski cesti ali njenem delu ni mogoč varen promet vozil zaradi zimskih razmer, močnega vetra, prometne in druge nesreče ter izrednega dogodka ali če to terjajo drugi utemeljeni razlogi, ki se nanašajo na zavarovanje ceste in varnost prometa na njej, lahko upravljavec občinske ceste začasno prepove uporabo občinske ceste za vse ali posamezne vrste vozil ali skupin vozil, oziroma dovoli vožnjo samo tistih vozil, ki so ustrezno opremljena. 

O prepovedi uporabe občinske ceste mora v roku ene ure po elektronski poti obvestiti pristojno policijsko upravo, občinsko redarstvo in pristojni inšpekcijski organ za ceste ter javnost na krajevno običajen način.

Del ceste, na katerem velja omejitev uporabe, mora upravljavec občinske ceste označiti s predpisano prometno signalizacijo.

Ukrepe, ki jih utemeljujejo razlogi iz prvega odstavka tega člena, lahko sprejme tudi izvajalec rednega vzdrževanja ceste ali vodja intervencije ob prometnih in drugih nesrečah ter izrednih dogodkih. O teh ukrepih morata nemudoma obvestiti upravljavca občinske ceste, policijo, pristojno občinsko redarstvo, pristojni inšpekcijski organ za ceste in prometno-informacijski center, ki o ukrepih takoj obvesti javnost.

Če razlogi iz prvega odstavka tega člena trajajo dalj kot eno leto, župan s sklepom odredi prepovedi in omejitve uporabe ceste.

27. člen
(varovalni pas ob občinski cesti)

V varovalnem pasu občinske ceste je raba prostora omejena.

Posegi v prostor varovalnega pasu občinske ceste so dovoljeni le s soglasjem upravljavca občinske ceste.

Upravljavec občinske ceste izda soglasje iz prejšnjega odstavka, če s predlaganim posegom v varovalnem pasu niso prizadeti interesi varovanja občinske ceste in prometa na njej, njene širitve zaradi prihodnjega razvoja prometa ter varovanja njenega videza.

Varovalni pas občinske cest se meri od zunanjega roba cestnega sveta v smeri prečne in vzdolžne osi, pri premostitvenih objektih pa od tlorisne projekcije najbolj izpostavljenih robov objekta na zemljišče ter znaša:

– pri lokalnih cestah 4 metre,

– pri javnih poteh 2 metra,

– pri občinskih kolesarskih poteh 1 meter.

Določbe tega člena se ne uporabljajo za območja, urejena s prostorskimi izvedbenimi akti Občine Žirovnica, pri katerih je bilo v postopku priprave že pridobljeno soglasje občinske uprave.

28. člen
(napeljevanje nadzemnih in podzemnih vodov in naprav)

Telefonski, telegrafski in drugi kabelski vodi, nizkonapetostni električni oziroma napajalni vodi, kanalizacija, vodovod, toplovodi ter druge podobne naprave, katerih investitor ni Občina Žirovnica, se smejo napeljevati oziroma postavljati v območju občinske ceste in njenega varovalnega pasu le pod pogoji in na način, določenimi s soglasjem občinske uprave.
    Občinska uprava lahko zahteva od upravljavca vodov in naprav, da jih preuredi ali prestavi, kadar je to potrebno zaradi obnavljanja ali rekonstrukcije občinske ceste ali izvedbe ukrepov za zavarovanje te ceste in prometa na njej. Stroške prestavitve in preureditve vodov in naprav krije njihov upravljavec, razen če to ni v nasprotju s pogoji iz soglasja za njihovo napeljavo oziroma prestavitev.

 Občinska uprava  lahko odkloni izdajo soglasja iz prvega odstavka tega člena, če bi vodi in naprave ogrožali občinsko cesto ali promet na njej, bistveno oteževali njeno vzdrževanje ali onemogočali morebitno rekonstrukcijo te ceste.

29. člen
(dela na občinski cesti)

Prekopavanje, podkopavanje in druga dela na občinski cesti se lahko opravljajo le z dovoljenjem občinske uprave.

 V dovoljenju za opravljanje del iz prejšnjega odstavka se določijo način, pogoji in nadzor nad opravljanjem teh del.

Dovoljenje iz prvega odstavka tega člena ni potrebno, če so s poškodbami naprav in napeljav, vgrajenih v občinsko cesto, neposredno ogroženi varen promet oziroma življenja in zdravje občanov ali bi lahko nastala večja gospodarska škoda. Upravljavec naprav in napeljav mora takoj poskrbeti za odpravo neposredno nevarnost in o tem obvestiti izvajalca rednega vzdrževanja ceste. Upravljavec naprav in napeljav mora čim hitreje poskrbeti za odstranitev poškodbe na njih, vzpostaviti cesto v prvotno stanje in o končanih delih obvestiti izvajalca rednega vzdrževanja ceste.

Če se mora zaradi del iz prejšnjega odstavka občinsko cesto delno ali popolno zapreti za promet ali na njej omejiti promet, mora upravljavec naprav in napeljav, vgrajenih v občinsko cesto, o omejitvi prometa in o njenem prenehanju takoj obvestiti policijo in občinsko upravo.

30. člen
(spremljajoče dejavnosti ob občinski cesti)

Namenske površine za opravljanje spremljajočih dejavnosti ob občinskih cestah občinska uprava z javnim razpisom odda najugodnejšemu ponudniku.

Stvarne pravice in medsebojna razmerja v zvezi z opravljanjem spremljajočih dejavnosti se uredijo s pogodbo med občino in ponudnikom.

Tehnične pogoje glede rabe površin in pogoje za postavitev objektov in naprav določi občinska uprava s soglasjem.

31. člen
(priključki na občinsko cesto)

   Pri gradnji ali rekonstrukciji občinskih cest ter objektov in naprav ob njih je treba ureditev priključkov predvideti že v projektni dokumentaciji za te gradnje.

   Stroške gradnje ali rekonstrukcije priključka na občinsko cesto, vključno s postavitvijo potrebne prometne signalizacije, krije njegov investitor.

   Priključek nekategorizirane ceste, po kateri je dovoljen javni promet, je skupaj s pripadajočo prometno signalizacijo v območju cestnega sveta občinske ceste sestavni del te ceste.

   V primeru tehničnega pregleda zgrajenega priključka mora sodelovati občinska uprava zaradi ugotovitve njegove skladnosti s tehničnimi in drugimi pogoji, določenimi v soglasju iz prvega odstavka tega člena.

32. člen
(prepovedi ogrožanja občinske ceste in prometa na njej)

Prepovedano je začasno ali trajno zasesti občinsko cesto ali njen del, izvajati ali opustiti kakršna koli dela na cesti in zemljišču ali objektih ob cesti, ki bi utegnila poškodovati cesto ali objekte na njej ter ovirati ali ogrožati promet na cesti. Izvajalec rednega vzdrževanja občinske ceste je dolžan s ceste odstraniti vse ovire ali druge posledice prepovedanih ravnanj, ki bi utegnile škodovati cesti ali ogrožati, ovirati ali zmanjševati varnost prometa na njej. Vse stroške zavarovanja in odstranitve ovire na cesti in drugih posledic prepovedanih dejanj nosi tisti, ki jih je povzročil. Če povzročitelj ni znan, stroški bremenijo redno vzdrževanje občinske ceste.

Prepovedano je med drugim:

-
 voziti ali parkirati po bankinah, površinah za kolesarje in pešce ali drugih delih ceste, ki niso namenjeni za vožnjo z vozili, razen če sta parkiranje in ustavljanje na njih izrecno dovoljeni;

-
uporabljati za pristop na cesto kraj zunaj priključka nanjo;

-
obračati na cesti traktorje, pluge ter druge kmetijske stroje;

-
poškodovati javno razsvetljavo;

-
zavirati vprežna vozila s privezovanjem koles ali s coklami.

Ostale prepovedi, ki se nanašajo na dejanja, ki ogrožajo varno uporabo javnih cest, tudi občinskih, so zajete v veljavnem Zakonu o cestah. 

33. člen
(obveznosti lastnikov nepremičnin ob občinski cesti)

Lastniki nepremičnin ob občinskih cestah morajo dopustiti med drugim prost odtok vode na njihovo zemljišče, če se jim s tem ne povzroča škoda.

    Lastniki nepremičnin ob občinski cesti morajo imeti na strehah objektov, s katerih se lahko na občinsko cesto vsuje sneg, pritrjene snegolove in morajo z objektov ob občinski cesti odstraniti ledene sveče pravočasno in tako, da ne ogrozijo varnosti udeležencev v prometu.

2. Ukrepi za varstvo prometa

34. člen
(zapora ceste zaradi del ali prireditev na občinski cesti)

Dela na občinski cesti ali ob njej, ki vplivajo na promet na tej cesti in jo je zaradi tega treba delno ali popolno zapreti za promet, se lahko opravljajo le z dovoljenjem upravljavca občinskih cest.

Ne glede na določbo prejšnjega odstavka dovoljenje za delno ali popolno zaporo cest ni potrebno zaradi rednega vzdrževanja občinskih cest ter za opravljanje tistih obnovitvenih del na občinskih cestah, za katera je izvedba zapore ceste urejena v pogodbi o oddaji teh del.

 Dovoljenje se lahko izda, če je promet mogoče preusmeriti na druge javne ceste ali če se promet zaradi zapore ne ustavi za daljši čas. Dovoljenje za delno ali popolno zaporo občinske ceste se lahko izjemoma izda tudi v primeru, da prometa ni mogoče preusmeriti na druge javne ceste, vendar samo v času izven prometnih konic.

35. člen
(izdaja dovoljenj za zaporo občinske ceste)

Dovoljenje za delno ali popolno zaporo občinske ceste izda občinska uprava.

Z dovoljenjem za zaporo občinske ceste se določijo pogoji za izvedbo zapore ceste, preusmeritve prometa zaradi zapore ceste in čas njenega trajanja.

Zaporo postavi izvajalec rednega vzdrževanja občinske ceste, ki mora o njeni izvedbi obvestiti policijo, občinsko redarstvo in pristojni inšpekcijski organ za ceste najmanj tri dni pred spremembo ter javnost na krajevno običajen način.

Če za predlagano zaporo ni predpisan elaborat zapore ceste v skladu s predpisom, ki ureja označevanje in zavarovanje del na javnih cestah in ovir v cestnem prometu, mora vloga vsebovati podatke o lokaciji, vrsti in obsegu del, zaradi katerih se predlaga zapora ceste, čas trajanja zapore in navedbo tipske sheme začasne prometne ureditve. Občinska uprava lahko spremeni čas in trajanje zapore ceste, zlasti če se ta predlaga med prireditvami, predvidenimi s koledarjem večjih športnih prireditev, med turistično sezono ali med povečanimi prometnimi obremenitvami ceste.

Določba prejšnjega odstavka o vsebini vloge za zaporo občinske ceste zaradi del na cesti se smiselno uporablja tudi za športne in druge prireditve na občinski cesti.

Stroške za izvedbo zapore ceste in preusmeritve prometa zaradi zapore ceste krije njen predlagatelj. 
36. člen
(prometna signalizacija na občinskih cestah)

O postavitvi, zamenjavi, dopolnitvi ali odstranitvi prometno signalizacije na občinskih cestah odloča upravljavec občinskih cest.
Na občinski cesti se smejo postavljati table in napisi, ki opozarjajo na kulturni in zgodovinski spomenik ter naravno znamenitost ali turistično pomembno območje ali naselje in podobno (turistična in druga obvestilna signalizacija), samo v skladu s predpisi o prometni signalizaciji. O predlogu zainteresirane pravne ali fizične osebe za postavitev turistične in druge obvestilne signalizacije odloči župan s sklepom. Občinska uprava ima pravico zahtevati od predlagatelja postavitve take signalizacije povrnitev stroškov za njeno postavitev, vzdrževanje in odstranitev.

37. člen
(obveščanja in oglaševanje ob občinski cesti)

Postavljanje objektov za obveščanje in oglaševanje je v varovalnem pasu občinske ceste zunaj naselja prepovedano.

 Ne glede na določbo prejšnjega odstavka lahko občinska uprava  izda soglasje za postavitev objektov za obveščanje in oglaševanje, ki so opredeljeni kot enostavni objekti:– če so obvestila namenjena izboljšanju prometne varnosti,
– če se oglašuje gospodarski subjekt, ki dejavnost izvaja v stavbi zgrajeni v varovalnem pasu občinske ceste,
– če se objekt za obveščanje in oglaševanje postavlja na servisne prometne površine občinske ceste ali druge površine, ki so v lasti fizičnih ali pravnih oseb, pod pogojem da vsebina obvestila oziroma oglasa ni vidna z občinske ceste.

 Objekti za obveščanje in oglaševanje se ob občinskih cestah v naselju lahko postavljajo le izven preglednega polja, pregledne berme, preglednostnega prostora in območja vzdolž vozišča ceste, predpisanega za postavitev prometne signalizacije.

Table, napisi in drugi objekti in naprave iz prejšnjega odstavka se ob občinskih cestah v naselju lahko postavljajo le zunaj območja vzdolž vozišča ceste, določenega za postavitev prometne signalizacije v predpisih o javnih cestah. Soglasje za njihovo postavitev izda občinska uprava. V soglasju določi pogoje postavitve, ki morajo biti v skladu s predpisi o varstvu cest in varnosti prometa na njih ter pogoje vzdrževanja in odstranitve teh objektov in naprav.

 Ne glede na določbo prejšnjega odstavka se soglasje za izobešanje transparentov preko občinske ceste lahko izda le za določen čas ( za čas trajanja prireditve, razstave, sejma, ipd.) in za tiste občinske ceste, ki jih določi Občinski svet občine Žirovnica. Transparenti morajo biti izobešeni najmanj 4,5 m nad voziščem občinske ceste.
 Soglasje za postavitev objektov iz drugega in tretjega odstavka tega člena, katerih gradnja je predvidena v območju občinske ceste, izda občinska uprava na podlagi predloženega elaborata za postavitev objekta za obveščanje in oglaševanje, razen v primeru obvestila, namenjenega izboljšanju prometne varnosti. Namesto elaborata lahko občinska uprava določi pogoje postavitve, ki morajo biti v skladu s predpisi o varstvu cest in varnosti prometa na njih ter pogoje vzdrževanja in odstranitve teh objektov in naprav.
38. člen
(opravljanje dejavnosti ob občinskih cestah zunaj naselja)

Kdor namerava ob občinski cesti zunaj naselja opravljati dejavnost (gostinsko, trgovsko, servisno in podobno), ki neposredno vpliva na odvijanje prometa ( ustavljanje, parkiranje in vključevanje vozil v promet), mora zagotoviti ustrezen priključek oziroma pristop do objekta ter zadostno število mest za parkiranje vozil, če ta možnost ni zagotovljena z javnim parkiriščem.

V postopku pridobitve ustreznega dovoljenja za poseg v prostor ter uporabnega dovoljenja za objekte in prostore za opravljanje dejavnosti iz prejšnjega odstavka je treba pridobiti projektne pogoje in soglasje občinske uprave.

39. člen
(pritožbeni organ)

Zoper dovoljenja in soglasja, ki niso izdana v postopku pridobitve dovoljenja za poseg v prostor in katera po določbah tega odloka izdaja občinska uprava, je dovoljena pritožba na župana.

VII. NADZORSTVO OBČINSKIH CEST

40. člen
(pristojnost nadzorstva)

Uresničevanje določb tega odloka nadzirajo občinski inšpektorji in občinski redarji. Njihove pristojnosti poleg tega odloka določa tudi veljavni Zakon o cestah.

VIII. KAZENSKE DOLOČBE


41. člen
(kazenske določbe)

Z globo 2.000 eurov se kaznuje pravna oseba ali podjetnik posameznik,  z globo 500 eurov pa se kaznuje tudi njegova odgovorna oseba , če stori prekršek:

1.  brez soglasja postavi ali napelje nadzemne telefonske, telegrafske in druge kabelske vode, nizkonapetostne električne oziroma napajalne vode, kanalizacijo, vodovod, toplovod in druge podobne naprave ;

2. brez dovoljenja prekopava, podkopava in opravlja druga dela na občinski cesti ali opravlja ta dela v nasprotju z dovoljenjem ;

3. postavi na površinah ob občinski cesti, določenih za te namene, objekte in naprave za opravljanje spremljajočih dejavnosti brez predhodne sklenitve pogodbe ali če spremeni objekte in naprave ali samo dejavnost brez soglasja občinske uprave;

4. brez soglasja gradi žičniške naprave nad občinskimi cestami;

5.  vozi ali parkira po bankinah, površinah za kolesarje in pešce ali drugih delih ceste, ki niso namenjeni za vožnjo z vozili, razen če sta parkiranje in ustavljanje na njih izrecno dovoljeni;

6. uporablja za pristop na cesto kraj zunaj priključka nanjo;

7. obrača na cesti traktorje, pluge ter druge kmetijske stroje;

8. poškoduje javno razsvetljavo;

9. zavira vprežna vozila s privezovanjem koles ali s coklami;

10. ne pritrdi snegolovov na strehe objektov, s katerih se lahko na občinsko cesto vsuje sneg ali ne odstrani ledenih sveč s teh objektov, ki ogrožajo varnost udeležencev v prometu;

11.  izvede delno ali popolno zaporo občinske ceste v nasprotju s pogoji za njeno izvedbo, ali preseže dovoljeni čas njenega trajanja;

12. brez soglasja ali v nasprotju s pogoji iz danega soglasja postavi tablo, napis ali drug objekt oz. napravo za slikovno in zvočno obveščanje in oglaševanje ob občinski cesti. 

Z globo 200 eurov se kaznuje tudi posameznik, če stori prekršek iz prejšnjega odstavka.

Ostale kazenske določbe, ki se nanašajo na vse javne ceste in posebej tudi na občinske ceste, so zajete v veljavnem Zakonu o cestah.

42. člen
(kršitev obveznosti uskladitve del)

Z globo 2000 eurov se kaznuje za prekršek investitor objektov in naprav v varovalnem pasu občinske ceste, če o nameravanih delih ne obvesti občinske uprave ali če ji ne da na razpolago potrebnih podatkov in načrtov (šesti odstavek 19. člena).
    Z globo 300 eurov se kaznuje za prekršek iz prejšnjega odstavka tudi odgovorna oseba investitorja.


IX. PREHODNE IN KONČNE DOLOČBE

43. člen
(izvajalec rednega vzdrževanja)

V skladu z veljavnim Odlokom o gospodarskih javnih službah Občine Žirovnica izvaja redno vzdrževanje občinskih cest Javno komunalno podjetje JEKO-IN, d.o.o., Jesenice.

44. člen
(prenehanje veljavnosti)

Z dnem uveljavitve tega odloka preneha veljati Odlok o občinskih cestah (Ur. list RS, št. 82/09).
45. člen
(začetek veljavnosti odloka)

Ta odlok začne veljati petnajsti dan po objavi v Uradnem listu RS.


Št. _____________________                                                       Leopold Pogačar

Žirovnica, dne ____________                                                     Župan Občine Žirovnica

3.OBRAZLOŽITEV

Z novim Zakonom o cestah(v nadaljevanju zakon) so se nekoliko spremenili posamezni izrazi in pojmi uporabljeni v prejšnjem odloku, zato smo v 3. členu odloka uporabili nove izraze iz zakona.
Zakon je tudi precej določb, ki so se prej nanašale na državne ceste posplošil, tako, da se sedaj nanašajo na vse ceste, tudi na občinske. Samo manjše število določb se nanaša samo na državne ali samo na občinske ceste. Tudi nadzor nad cestami in kazenske sankcije v zakonu zato v glavnem veljajo enako za državne kot za občinske ceste.
Iz tega razloga se je v odloku zmanjšalo število členov. Iz prejšnjih 63 jih je sedaj ostalo le 45. Vse člene prejšnega odloka, ki imajo enako vsebino kot členi v zakonu smo črtali (prejšnji 17., 18., 19., 21., 22.,35., 36.,37., 40., 41., 42.43., 44., 45., 47. člen). Nadalje smo črtali v celoti ali delno nekaj členov, katerih vsebina sicer ni identična tisti v zakonu, vendar je v zakonu zajeta, npr. 56.člen (naloge občinskega nadzorstva v celoti), 46.člen (večino prepovedi), spremenili smo besedilo nekaterih členov, ker so dikcije v zakonu nekoliko drugačne, npr: 31. člen in 38. člen(v celoti smo črtali staro besedilo in dodali novega), v nekaj členih smo samo dodali nekaj besedila, npr. 19. in 52. člen. V večini ostalih členov smo nekaj besedila črtali, nekaj dodajali. 
V kazenskih določbah smo pustili samo tiste sankcije, ki niso zajete v zakonu. Večina členov v odloku, ki nalaga neko obveznost ali vsebuje prepoved, je sankcionirana že v zakonu in če smo pustili v odloku člen, ki je sankcioniran v zakonu, smo ga le zato, ker ima vsaj del specifične vsebine, ki se nanaša na občinske ceste in tega zakon ne vsebuje.
4.FINANČNE POSLEDICE

Finančnih posledic za Občino Žirovnica v primerjavi z do sedaj veljavnim Odlokom o občinskih cestah ne bo. 

Izterjane globe so prihodek proračuna Občine Žirovnica.
5.PREDLOG SKLEPA:

Glede na navedeno predlagam na podlagi 44. člena Statuta Občine Žirovnica (Uradni list RS, št. 23/99, 55/11-UPB1)  in 80. člena Poslovnika občinskega sveta (Uradni list RS, št. 23/99, UVG, št. 13/02, 31/03, 10/05 in Uradni list RS, št. 101/06, 39/07, 94/08, 98/09), da Občinski svet Občine Žirovnica odlok obravnava in sprejme naslednji 

SKLEP

Sprejme se Odlok o  občinskih cestah v prvi obravnavi.

Leopold Pogačar

                                                                                                         ŽUPAN

Številka: 

Datum: 15.03.2012
Pripravila:

Marija Lužnik, univ.dipl.inž.grad.

Priloga:
· veljavni odlok 

